text: Els directors esportius espanyols, indignats per l'assumpte corticoides
  Àlvaro Pino: «Hi ha molts detractors que només cerquen protagonisme»
  Els directors esportius dels quatre equips espanyols que es troben en el Tour de França no tenien cap inconvenient en mostrar el seu descontent i malestar pel denominat «assumpte corticoides», que ha començat a desviar l'atenció esportiva.
  Els acusats per un prestigiós diari francès de consumir corticoides, per a molts producte dopant en servir per ocultar l'Epo, són el nord-americà Lance Armstrong (US Postal), que els consumeix arran del càncer de testicles que patí fa un parell d'anys, l'espanyol Manuel Beltrán (Banesto), el danès Bo Hamburger (Cantina) i el colombià Jaime Castelblanco (Kelme).
  Per Manolo Sáiz, director esportiu de l'ONCE Deutsche bank, la situació creada per l'article aparegut en aquell diari esportiu francès no és estranya perquè, en la seva opinió, duen molt de temps intoxicant l'esport de la bicicleta. El tècnic de l'ONCE no volgué entrar en polèmiques i digué que «és normal, estam molt a prop de la frontera belga que és on va succeir tot l'embolic de la passada edició. El més important és que els quatre corredors implicats han demostrat el motiu pel qual consumien aquest producte».
  En similars termes s'expressà José Miguel Echávarri, principal responsable esportiu del banesto. «Estava sent un Tour molt tranquil. No m'estranya gens, però el que em sorprèn és que qualcú s'atreveixi a penjar uns «positius» quan tot està en ordre segons la comissió mèdica de la UCI, en especial el cas que em preocupa més, el de Beltran».